Reagerer på plutselig kansellering: – Det tar seg ikke ut for Equinor-ansatte å bli invitert på Re-Naa
Torill Renaa føler seg ekskludert etter at et Equinor-besøk ble kansellert fordi Michelin-restauranten var «for fin», og at det ikke «tok seg ut» om de ansatte ble påspandert en middag der. – Vi har etiske retningslinjer mot å gi eller motta gaver av høy verdi, svarer Equinor. – Hva i all verden, Equinor! Slik starter innlegget Torill Renaa la ut til sine tusenvis av venner på Facebook torsdag ettermiddag. Ifølge innlegget skal Equinor ha kansellert en reservasjon på Michelin-restauranten Re-Naa i Stavanger med bare én dags varsel. Begrunnelsen? Restauranten var «for fin» for de ansatte.  Renaa skal ha fått kanselleringen på e-post. Den kom ikke fra Equinor, men fra de som hadde invitert Equinor-ansatte med på middagen. Aftenbladet får ikke se det nøyaktige innholdet i e-posten, men Renaa røper at Equinor skal ha diskutert restaurantbesøket internt og falt ned på at det ikke ville «ta seg ut». Re-Naa har to Michelin-stjerner, og menyen på restauranten koster 3600 kroner pr. person. I tillegg kommer vinpakker som kan deles på flere. Prisene på vinpakkene vairerer fra 2500 kroner til 5750 kroner. Etiske retningslinjer Re-Naa er én av snaue 400 restauranter i verden med to Michelin-stjerner. Den er altså blant verdens beste restauranter – og har dermed nokså stive priser. Pressetalsperson Ellen Maria Skjelsbæk i Equinor understreker at selskapet ikke har et forbud mot enkeltrestauranter generelt eller Re-Naa spesielt.  Årsaken til kanselleringen er en annen: De aktuelle Equinor-ansatte skal ha blitt invitert på Re-Naa av et annet selskap. De etiske retningslinjene i Equinor forbyr imidlertid ansatte fra å gi eller motta gaver av høy verdi – og besøket på Re-Naa falt inn under dette forbudet. Aftenbladet har spurt nøyaktig hva «gave av høy verdi» er, men Skjelsbæk kan ikke gi noe tall på stående fot. – Forretningsmiddager skal ha et klart forretningsmessig innhold, og det oppfordres til måtehold når det gjelder kostnad, skriver hun i en e-post. – Opprørende – At en av de største næringslivsaktørene i regionen sender signaler om at forretningsbransjen ikke kan gå til Re-Naa, er mildt sagt opprørende. Equinor er en ekstremt viktig kunde for oss, sier Renaa til Aftenbladet. Renaa sier hun har fått mange reaksjoner etter Facebook-innlegget, men at for mange henger seg opp i selve kanselleringen. – Kanselleringer skjer, og det er helt greit. Problemet er begrunnelsen. Equinor ser ikke det store bildet. Det er viktig at en aktør som Equinor er med og bygger opp om spydspisser. Jeg forstår at de er engstelige for imaget sitt, men her ekskluderer de en aktør. – Kanskje det handler om å unngå bestikkelser? – Ingen skal bestikkes, men det er feil vinkling. Besøker du Re-Naa, er du med og skaper mangfold og næring. Jeg vil veldig gjerne ha en dialog med Equinor om hvor grensa går, og hva vi kan gjøre for å hindre at restauranter i vår prisklasse blir ekskludert.
Equinor kansellerte et besøk til Michelin-restauranten Re-Naa i Stavanger, hevder Torill Renaa. Equinors begrunnelse skal ha vært at restauranten var "for fin", og besøket ville ikke "ta seg ut".  Restauranten Re-Naa har to Michelin-stjerner, og menyen koster 3600 kroner per person pluss drikke.  Equinor påpeker at de har etiske retningslinjer mot å gi eller motta gaver av høy verdi, og besøket på Re-Naa falt inn under dette.